นักเรียน นักศึกษา ประชาชนทั่วไป สนใจเดินทางมาเยี่ยมชมงานวันนักประดิษฐ์ ประจำปี 2564 และ 2565 อย่างต่อเนื่อง
การจัดงาน วันนักประดิษฐ์ ประจำปี 2564 และ 2565 ที่ศูนย์นิทรรศการและการประชุมไบเทค บางนา  กรุงเทพมหานคร วันนี้ เป็นวันที่ 3 ของการจัดงานแล้ว มีผู้ที่สนใจเดินทางมาเยี่ยมชมผลงานของนักประดิษฐ์ไทยตั้งแต่เวลาเริ่มงานเมื่อ 10.00 น.ที่ผ่านมาอย่างต่อเนื่อง ซึ่งในครั้งนี้ สำนักงานการวิจัยแห่งชาติ  ซึ่งเป็นเจ้าภาพหลักในการจัดงาน จัดภายใต้แนวคิด “วิถีใหม่ ใส่ใจชีวิต สู่สิ่งประดิษฐ์และนวัตกรรม” สะท้อนความจริงข้างต้นนี้ผ่าน นิทรรศการระดับชาติ ผลงานที่ได้รับรางวัลการวิจัยแห่งชาติ ที่มีความโดดเด่น ผลงานประดิษฐ์คิดค้นจากฝีมือของนักวิจัยนักประดิษฐ์ไทย ที่ได้รับรางวัล ผลงานที่ได้รับการขึ้นทะเบียนบัญชีสิ่งประดิษฐ์ไทย บัญชีนวัตกรรมไทย ผลงานจากหน่วยงานภาครัฐ ภาคเอกชน ตลอดจนสถาบันการศึกษา ทั้งในด้านความมั่นคง การเกษตร อุตสาหกรรม นวัตกรรมการเรียนรู้ นวัตกรรมสำหรับผู้สูงวัยผู้พิการ และนวัตกรรมสีเขียว รวมแล้วกว่า 1,000 ผลงาน จากกว่า 100 หน่วยงาน  การประกวดสิ่งประดิษฐ์และนวัตกรรมในระดับเยาวชน จากสถาบันการศึกษาทั่วประเทศ  ระดับมัธยมศึกษา อาชีวศึกษาอุดมศึกษากว่า 400 ผลงาน การจัดประชุมเสวนา ฝึกอบรมในหัวข้อต่างๆ การให้บริการปรึกษาด้านทรัพย์สินทางปัญญา การจัดจำหน่ายสินค้านวัตกรรมจากชุมชน กลุ่มวิสาหกิจชุมชนขนาดกลางและขนาดย่อม นิทรรศการระดับนานาชาติ มีหน่วยงานองค์กรด้านการวิจัยและนวัตกรรมของต่างประเทศเข้าร่วมกว่า 200 ผลงาน จาก 24 องค์กร  20 ประเทศ โดยนำเสนอผลงานในรูปแบบออนไลน์อีเวนต์และที่น่าสนใจคือ สิ่งประดิษฐ์ นวัตกรรมคนไทย อย่างหุ่นยนต์ดินสอมินิ ดูแลผู้สูงอายุ  เตียงผู้ป่วยป้องกันการเกิดแผลกดทับด้วยระบบควบคุมผ่านโมบายแอปพลิเคชันและเครื่องบำบัดอากาศ ฆ่าเชื้อไวรัสและแบคทีเรียนายสุขุม แสงระวี นักศึกษาระดับปริญญาเอก คณะวิทยาศาสตร์ สถาบันพระจอมเกล้าเจ้าคุณทหารลาดกระบัง กล่าวว่า งานดังกล่าวถือเป็นงานที่ได้มีโอกาสแลกเปลี่ยนเรียนรู้ประสบการณ์จากนักวิจัยรุ่นพี่ และได้เห็นผลงานของนักวิจัยไทยที่น่าชื่นชมเป็นอย่างมาก ใครที่สนใจเดินทางมาร่วมงานดังกล่าวยังพอมีเวลา โดยงานจะจัดไปถึงวันพรุ่งนี้ (6 ก.พ.)  เป็นวันสุดท้าย ที่ศูนย์นิทรรศการและการประชุมไบเทค บางนา ซึ่งสามารถเดินทางมาได้ทั้งรถยนต์ส่วนตัวและรถประจำทางสาธารณะ หรือจะเป็นรถไฟฟ้าบีทีเอสก็ได้ โดยลงที่สถานีบางนา